Nyhed: 15-09-2014

**Børnekonventionen bør gøres til lov**

Der er et konkret og aktuelt behov for at styrke børns ret til en tryg barndom yderligere. Her er det et vigtigt skridt at gøre Børnekonventionen til lov, mener Børns Vilkår.

I sidste uge landede en moppedreng af en betænkning på regeringens bord. Den er skrevet af en gruppe udvalgte juridiske eksperter. Konklusionen er klar: Udvalgets flertal anbefaler, at Børnekonventionen bør *inkorporeres* i dansk lov. Blandt andet, fremhæves det i betænkningen, er børn vigtige at beskytte, fordi de er i særlig risiko for at blive udsat for indgreb og overgreb.

“Vi er meget enige med de seks medlemmer af udvalget. Hvis Børnekonventionen blev en del af dansk lov, vil det styrke de tanker og den indstilling til børn, der ligger bag konventionen. Det skal i fremtiden være utænkeligt ikke at inddrage et barn i behandlingen af dets egen sag, og børn og unge skal være sikre på, at myndighederne handler, når de udsættes for omsorgssvigt. Det skal ikke være muligt at tilsidesætte hensynet til barnet for hensynet til begrænsede ressourcer i kommunen, såsom vi desværre har set eksempler på i det kommunale system,” siger Rasmus Kjeldahl.

Børns Vilkår har netop afgivet høringssvar om inkorporering af Børnekonventionen. Her fremhæver organisationen, at man gennem arbejdet med børn erfarer, at børn står stærkere og kan få bedre hjælp, når de kender deres ret.

“I forbindelse med bisidning af børn, der har en social sag i det kommunale system, betyder det meget for børn, at de kender deres rettigheder. Det gør dem i stand til at reagere, hvis de eller en kammerat eksempelvis bliver krænket. Børnene føler sig stærkere. Den samme erfaring har rådgivningen på BørneTelefonen. Her viser en evaluering, at de børn, der i forbindelse med rådgivningen er blevet oplyst om deres rettigheder, føler sig bedre hjulpet end de børn, der ikke er blevet oplyst om deres rettigheder,” siger Kjeldahl, der mener, at en inkorporering af Børnekonventionen vil gøre børn stærkere.

“Det giver børn en vished for, at nogen tager dem alvorligt. Børnekonventionen er så vigtig, at den fortjener at blive gjort til lov. Det ville få stor betydning for de mindste: Børn er borgere – og de har krav på den beskyttelse, der følger af konventionen,” slutter Kjeldahl.